Bila sam loša u zarađivanju novca.
Prije sam bila mlađa financijska savjetnica
i moj je posao bio pomoći ljudima raspolagati novcem.
No, plaća mi je bila toliko niska da sam počela ići biciklom na posao
kako bih uštedjela na gorivu
i napravila sam svoj vrt kako bih uštedjela na hrani.
Sada vodim knjigovodstvenu agenciju
namijenjenu isključivo kreativnim poslovanjima.
[TED: Kako radimo}
[Omogućeno uz pomoć Dropboxa]
Ovo možda zvuči čudno kada je govornik bivši financijski savjetnik,
ali nisam obožavateljica kapitalizma.
Skoro svatko s kim radim, koga poznajem i koga volim je umjetnik, uključujući i mene.
Stoga znam da je sustav napravljen tako
da su freelanceri i umjetnici često potplaćeni.
Često smatraju kako će im koncentriranje na novac iskvariti kreativnost
ili misle kako jednostavno nisu toliko dobri u zarađivanju.
Ali zapravo možemo biti dobri u tome,
čak i moramo biti,
zato što se radi o našoj slobodi:
slobodi da stvaramo, utječemo
i koristimo moć novca
kako bismo promijenili izrabljivanje zbog kojeg umjetnici nemaju novca.
Više se ne mučim
i mnogo sam naučila otkako sam bila financijska savjetnica,
i htjela sam podijeliti to znanje.
Stoga, evo što sam naučila i napravila.
Prvo: što radite.
Kada se radi o vašoj ponudi,
morate moći odgovoriti na sljedeće pitanje:
Zašto bi netko zaposlio baš vas, a ne vašu konkurenciju?
Ako ne možete odgovoriti na ovo, ne mogu ni vaši potencijalni klijenti,
što znači da ne možete naplatiti više za to što vaš rad čini posebnim.
Cijena postaje ono što čini razliku, a nadmetanje postaje utrka do dna.
Ono što vas može izdvojiti je ono što radite, zašto to radite ili kako radite:
gudački kvartet koji organizira i svira hip hop kompilacije,
ili poznata tvrtka koja na jedinstven način prodaje tehnologiju baby boomerima,
ili dizajner/ica scene
koji/a je poznat/a po stvaranju prekrasnih minijatura od kaširanog papira.
Drugo: za koga radite.
Kada ste procijenili što vas izdvaja,
prilagodite se svom idealnom klijentu.
Kako bi ovo bilo učinkovito, morate suziti fokus.
Bez fokusa ste sve svima
i završite tako da ste ništa nikome.
Tada upotrijebite jezik koji će privući vašeg ciljanog klijenta.
Stvorite marketinške materijale ili portfolio koji će ih privući.
Budite u stvarnim i virtualnim prostorima gdje se nalaze i oni.
Na primjer, ako ste videografičar
i želite raditi s tvrtkama koje imaju određeni cilj
i dovode čistu vodu mjestima gdje je ona oskudna,
napravite video koji pokazuje točno kako moć filma pokreće ljude.
Treće: kada dođe vrijeme za razgovor o novcu, cijenite ono što stvarate.
Ne dobivate naknadu samo za vrijeme rada na projektu.
Dobivate naknadu za sve što ste naučili
i sve što ste napravili tijekom godina,
što vas čini stručnjakom u vašem području.
Zapitajte se:
Kako vaša usluga utječe na ishod klijenta?
Kako učinkovito stvarate ono što će dovesti do uštede novca?
Koliko vaša mušterija može zaraditi
od proizvoda koji ste mu vi pomogli izraditi?
Na primjer, ako ste freelancer koji pomaže stvarateljima sadržaja na YouTubeu
da razviju robu kao što su kratke majice ili "dad hats",
spomenite koliko ste novca svojim klijentima pomogli zaraditi.
Ili ako ste stvorili programe za uklapanje raznolikosti
za korporacije,
pričajte o tome koliko vremena i novca tvrtka uštedi kada kupi vaš proizvod
umjesto da napravi vlastiti.
Četvrto: pobrinite se da cijena uključuje i poreze, opće troškove kao i vaš profit.
Ako ste freelancer, tada ste svoj vlastiti poslodavac,
stoga ste odgovorni za marketing,
računovodstvo, poreze, pravne stvari, osiguranje,
opće troškove i profit.
Ako spustite cijenu prenisko,
već ste odradili pregovore koji ne idu u vašu korist.
A ako se potencijalna mušterija protivi vašim cijenama,
ne ispričavajte se.
Jednostavno recite da vodite posao
i da si ne možete priuštiti obavljanje poslova po nižoj cijeni.
Umjesto da kvari vašu kreativnost,
usmjeravanje pažnje na veću zaradu može je povećati
tako što će vam dati slobodu izbora.
Zato što kada zarađujete dovoljno dok radite za klijente koji cijene vaš rad,
ne morate praviti kompromise i raditi za one koji ga ne cijene.